આ સિનિયર સિટિઝનોની જેમ જ દાદરની હિન્દુ કૉલોનીમાંથી રોજ યોગ કરવા આવતા ગ્રાફિક ઇન્ડસ્ટ્રીઝ સાથે સંકળાયેલા રમેશ સોની અને નિવૃત્ત જીવન જીવી રહેલા વિનોદ દાવડાએ મિડ-ડે LOCALને કહ્યું હતું કે ‘ગાર્ડનના અનેક ભાગોમાંથી ઘાસ સાફ થઈ ગયું છે. ગાર્ડનની મહત્તા ગ્રીનરીથી જ છે. ગાર્ડનમાં રોજ સાફસફાઈ થાય છે, પણ એ વખતે નાના-નાના પથરાઓને ત્યાંથી ઊંચકી લેવામાં નથી આવતા. ગાર્ડનમાં આવતા ડાયાબિટીઝના દરદીઓ માટે આ પથરા જોખમી છે. એ પગમાં વાગી જાય તો એ વ્યક્તિ ગૅન્ગ્રીનના દર્દનો ભોગ બની શકે છે. વૃક્ષો સુકાઈ રહ્યાં છે. વૃક્ષોની આજુબાજુ બનાવેલી દીવાલ એટલી ઊંચી બાંધવામાં આવી છે કે એનો બેસવા માટે ઉપયોગ નથી થઈ શકતો. આ દીવાલોની ઊંચાઈ બેસવાની બેન્ચોની લેવલની હોવી જોઈએ અને એની જાળવણી થતી ન હોવાથી એ પણ તૂટી ગયેલી છે. સૌથી બદતર હાલત ચિલ્ડ્રન્સ પાર્કની છે. અહીંની જમીન સમથળ નથી. એનું પ્રવેશદ્વાર જ બિસમાર હાલતમાં છે જે એમાં ચાલતાં બાળકોને વાગી શકે છે. આખા પાર્કમાં ઠેર-ઠેર મોટા-મોટા પથ્થર છે જેને હટાવવાની સુધરાઈ તસ્દી નથી લેતી. બાળકોને રમવા માટેની બધી જ રાઇડ્સ બિનઉપયોગી હાલતમાં છે. બાળકો સાથે ગાર્ડનમાં આવનાર પેરન્ટ્સને બેસવા માટે ફક્ત બે જ બેન્ચ રાખવામાં આવી છે.’